[pic] | AZ EURÓPAI KÖZÖSSÉGEK BIZOTTSÁGA |

Brüsszel, 11.12.2008

COM(2008) 841 végleges

Javaslat

A TANÁCS RENDELETE

az Üzbegisztánnal szembeni egyes korlátozó intézkedések elrendeléséről szóló 1859/2005/EK tanácsi rendelet módosításáról

(előterjesztő: a Bizottság)

INDOKOLÁS

1. 2005. november 14-én a Tanács elfogadta az Üzbegisztánnal szembeni egyes korlátozó intézkedések elrendeléséről szóló 1859/2005/EK rendeletet. Ez a rendelet többek között megtiltja az olyan felszerelések eladását, beszerzését, szállítását vagy Üzbegisztánba irányuló kivitelét, amelyek alkalmasak lehetnek belső elnyomás megvalósítására. E rendelet I. melléklete tartalmazza azon áruk listáját, amelyekre kiterjed ez a tilalom.

2. Ez az árulista az EU közös kül- és biztonságpolitikájának keretein belül elrendelt korlátozó intézkedések (szankciók) végrehajtására és értékelésére vonatkozó iránymutatás I. mellékletében található, a belső elnyomás megvalósítására alkalmas felszerelések listájának a másolata, amelyről a Tanács 2003 decemberében állapodott meg (15579/03 tanácsi dokumentum).

3. 2005 decemberében frissítették az iránymutatást, és módosították az I. mellékletben szereplő listát (15114/05 tanácsi dokumentum). Mivel az egyes, a halálbüntetés, a kínzás vagy más kegyetlen, embertelen vagy megalázó bánásmód vagy büntetés során alkalmazható áruk kereskedelméről szóló 1236/2005/EK tanácsi rendelet a célországtól független exportengedélyezési rendszert vezetett be néhány érintett termék esetében, ezek a termékek lekerültek a belső elnyomás megvalósítására alkalmas felszerelések standard listájáról.

4. A Bizottság javasolja, hogy az 1859/2005/EK rendelet I. mellékletét helyébe a belső elnyomás megvalósítására alkalmas felszerelések e frissített listája lépjen.

Javaslat

A TANÁCS RENDELETE

az Üzbegisztánnal szembeni egyes korlátozó intézkedések elrendeléséről szóló 1859/2005/EK tanácsi rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 301. cikkére,

tekintettel a Bizottság javaslatára,

mivel:

(1) Az Üzbegisztánnal szembeni egyes korlátozó intézkedések elrendeléséről szóló, 2005. november 14-i 1859/2005/EK tanácsi rendelet[1] megtiltja többek között az olyan felszerelések eladását, beszerzését, szállítását vagy kivitelét, amelyek alkalmasak lehetnek belső elnyomás megvalósítására. A rendelet I. melléklete tartalmazza azon áruk listáját, amelyekre kiterjed ez a tilalom.

(2) A belső elnyomásra felhasználható felszerelések listája a szakértői ajánlások alapján frissítendő, figyelemmel az egyes, a halálbüntetés, a kínzás vagy más kegyetlen, embertelen vagy megalázó bánásmód vagy büntetés során alkalmazható áruk kereskedelméről szóló, 2005. június 27-i 1236/2005/EK tanácsi rendeletre[2].

(3) A 1859/2005/EK rendeletet ezért a fentieknek megfelelően módosítani kell,

ELFOGADTA EZT A RENDELETET:

1. cikk

Az 1859/2005/EK rendelet I. melléklete helyébe az e rendelet mellékletében található szöveg lép.

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én.

a Tanács részéről

az elnök

MELLÉKLET

„I. MELLÉKLET

A belső elnyomás megvalósítására alkalmas felszereléseknek az 1. cikk (1) bekezdésében, valamint a 2. és 4. cikkben említett listája

1. Lőfegyverek, lőszerek és ezek tartozékai az alábbiak szerint:

1.1 az EU közös katonai listája ML1. és ML2. pontjában nem szabályozott lőfegyverek[3];

1.2 kifejezetten az 1.1. pontban felsorolt lőfegyverek számára tervezett lőszerek és ezek különleges kialakítású alkatrészei;

1.3 az EU közös katonai listája által nem szabályozott fegyver-távcsövek.

2. Az EU közös katonai listája által nem szabályozott bombák és gránátok.

3. A következő járművek:

3.1 tömegoszlatás céljára tervezett vagy arra átalakított, vízágyúval felszerelt járművek;

3.2 elektromos vagy elektromossá átalakított, támadás visszaszorítására alkalmas különleges kialakítású járművek;

3.3 kifejezetten utcai akadályok eltávolítására tervezett vagy arra átalakított járművek, beleértve a ballisztikai védelemmel ellátott építőipari berendezéseket;

3.4 kifejezetten a fogvatartottak és/vagy őrizetben lévők szállítására vagy átszállítására tervezett járművek;

3.5 kifejezetten mobil kordonok telepítésére tervezett járművek;

3.6 a 3.1.–3.5. pontokban meghatározott, kifejezetten tömegoszlatási célokra tervezett járművek alkatrészei.

1. megjegyzés: Ez a pont nem szabályozza a kifejezetten a tűzharc céljaira tervezett járműveket.

2. megjegyzés: A 3.5. pont alkalmazásában a „járművek” közé tartoznak a pótkocsik is.

4. Az alábbi robbanóanyagok és kapcsolódó felszerelések:

4.1 Elektromos árammal vagy más eszközökkel előidézett robbantás céljára tervezett berendezések és készülékek, ideértve a gyújtószerkezeteket, petárdákat, gyutacsokat és gyújtózsinórokat, valamint ezek különleges alkatrészeit; kivéve a nem robbanások előidézésére szolgáló egyéb berendezések és készülékek robbanás útján történő működésbe hozatalához és működtetéséhez szükséges, kifejezetten kereskedelmi célra kifejlesztett eszközök (pl. gépjárművek légzsákjainak töltőberendezései, tűzoltó készülékek túlfeszültség-levezető eszközei);

4.2 az EU közös katonai listája által nem szabályozott, egyenes irányú betörésre alkalmas robbanótöltetek;

4.3 az EU közös katonai listája által nem szabályozott egyéb robbanóanyagok és kapcsolódó anyagok:

a) amatol;

b) nitrocellulóz (több mint 12,5 % nitrogéntartalommal);

c) nitroglikol;

d) pentaeritritol-tetranitrát (PETN);

e) pikril-klorid;

f) 2,4,6-trinitrotoluol (TNT).

5. Az EU közös katonai listája ML13. pontjában nem szabályozott védőfelszerelések:

5.1 Ballisztikai és / vagy szálfegyverek elleni védelmet nyújtó golyóálló mellények;

5.2 Ballisztikai és / vagy repeszek elleni védelmet nyújtó biztonsági sisakok, tömegoszlatásnál használatos sisakok és védőpajzsok, valamint ballisztikai védőpajzsok.

Megjegyzés: Ez nem vonja ellenőrzés alá:

- a kifejezetten sporttevékenységekre tervezett berendezéseket;

- a kifejezetten munkabiztonsági céllal tervezett berendezéseket.

6. Az EU közös katonai listájának ML 14. pontjában szabályozottaktól eltérő, lőfegyverek használatának elsajátítására szolgáló szimulátorok és a kifejezetten azokhoz tervezett szoftverek.

7. Olyan éjjellátó eszközök, termográfiai berendezések és képerősítő csövek, amelyeket az EU közös katonai listája nem szabályoz.

8. Szögesdrót.

9. 10 cm-t meghaladó pengehosszúságú katonai kések, harci kések és szuronyok.

10. Kifejezetten az e jegyzékben meghatározott eszközök céljára tervezett gyártóberendezések.

11. Kifejezetten az e jegyzékben meghatározott eszközök kifejlesztésére, gyártására vagy használatára szolgáló egyedi technológiák.”

[1] HL L 299., 2005.11.16., 23. o.

[2] HL L 200., 2005.7.30., 1. o.

[3] HL C 98., 2008.4.18., 1. o.